google/wiki40b huggingface dataset:
Γαλλική Χώρα των Βάσκων

Αγροκαλλιέργεια

Η Γαλλική Χώρα των Βάσκων διαθέτει μια σημαντική αγροτική παράδοση και σήμερα, η αγροκαλλιέργεια αποτελεί έναν σημαντικότατο τμήμα της τοπικής οικονομίας, κυρίως της ενδότερης Χώρας των Βάσκων.

Πολιτική

Στόχος των Βάσκων εθνικιστών είναι η ενοποίηση της Γαλλικής Χώρας των Βάσκων και της Ισπανικής Χώρας των Βάσκων (Hegoalde) σε ένα έθνος, την Χώρα των Βάσκων, Euskal Herria, λαμβάνοντας, για ορισμένους (όπως το πολιτικό κόμμα Batasuna), την ανεξαρτησία, και για άλλους (όπως το πολιτικό κόμμα PNB) το δικαίωμα των Βάσκων για αυτοδιάθεση.
Η δημιουργία ενός ειδικού « βασκικού νομού », που θα διαθέτει τις δικές του διοικητικές υπηρεσίες (Γενικό Συμβούλιο, Επιμελητήριο Αγροκαλλιέργειας,...) αποτελεί τμήμα των αιτημάτων μέρους του πληθυσμού, το οποίο στηρίζουν πολλοί εκ των τοπικών εκπροσώπων στα πολιτικά και νομοθετικά κέντρα της Γαλλίας. 
Με νομαρχιακό διάταγμα στις 29 Ιανουαρίου 1997, ο νομάρχης των Ατλαντικών Πυρηναίων αναγνώριζε μία « Χώρα των Βάσκων » (χώρα με την έννοια του νόμου, γνωστού ως Pasqua, του 1995), της οποίας τα εδάφη εκτείνονταν, περίπου, στο τμήμα του νομού όπου κατοικούσαν βασκόφωνοι.
Παγετός των προβάτων

Ως παγετός των προβάτων (γερμ. Schafskälte) εννοείται το μετεωρολογικό φαινόμενο της απότομης πτώσης της θερμοκρασίας που σημειώνεται στην κεντρική Ευρώπη, κυρίως στην Γερμανία στα μέσα Ιουνίου, από τις 4 ως τις 20, και γενικά γύρω στις 11 Ιουνίου.

Ετυμολογία και λαογραφία

Το καιρικό φαινόμενο πήρε το όνομά του από το εποχιακό κούρεμα των προβάτων, που συμπίπτει με το φαινόμενο αυτό. Αποτέλεσμα είναι ότι οι βοσκοί περιμένουν να περάσει αυτό το κύμα ψύχους για να ξαναζεστάνει ο καιρός και να κουρέψουν τα ζωντανά χωρίς αυτά να κινδυνεύουν να πάθουν ψύξη.

Μετεωρολογική ερμηνεία

Η μετεωρολογική εξήγηση του φαινομένου οφείλεται στην άνιση θέρμανση των ηπειρωτικών και θαλάσσιων αερίων μαζών. Μετά την πάροδο των παγερών αγίων η ξηρά αρχίζει να θερμαίνεται γρήγορα από την αυξανόμενη ηλιακή ακτινοβολία, ενώ η θάλασσα συνεχίζει να παραμένει κρύα. Λόγω του χαμηλού βαρομετρικού που προκύπτει, ψυχρά και υγρά κύματα αέρα ρέουν από βορειοδυτική κατεύθυνση και επιφέρουν πτώση θερμοκρασίας κατά πέντε ως δέκα βαθμούς.
Γιούρι του Ούγκλιτς

Βιογραφία

Ήταν ο δεύτερος γιος τού Βασίλι Γ΄ μεγάλου πρίγκιπα της Μόσχας και της Έλενας Γκλίνσκαγιας, κόρης τού Βασίλι Λβόβιτς Γκλίνσκι πρίγκιπα με καταγωγή από τους Τατάρους της Λιθουανίας.
Το 1533 ο πατέρας του από απόστημα στο πόδι απεβίωσε και το 1538 η μητέρα του δηλητηριάστηκε. Από επιστολές που τού έγραψε ο μεγαλύτερος αδελφός του Ιβάν Δ΄ ο τρομερός, μαθαίνουμε, ότι τα δύο αδέλφια αισθανόταν παραμελημένα και προσβεβλημένα από τους ισχυρούς βογιάρους των Σουίσκι και Μπέλσκι. Ο αδελφός του περνούσε την ώρα, μαθαίνοντας θεολογία, ενώ ο Γιούρι ενδιαφερόταν για φαγητό και παιχνίδια, όπως η παγοδρομία. Ο Γιούρι συνόδευε τον αδελφό του κατά την τελετή της στέψης του ως Αυτοκράτορα (Tsar)· τού παραχωρήθηκαν ιδιαίτερη κατοικία και υπηρέτες. 
Το 1552 κατά τον πόλεμο εναντίον του Καζάν, τού δόθηκε ο πλήρης έλεγχος των υποθέσεων τού κράτους, καθώς ο Ιβάν Δ΄ συνόδευε τον στρατό στο Καζάν. Απεβίωσε το 1563 από φυσικά αίτια και η γυναίκα του εστάλει στη μονή Νοβοντέβιτσι, ενώ η περιουσία του κληροδοτήθηκε στον αδελφό του.
Ευρωπαϊκό πρωτάθλημα καλαθοσφαίρισης νέων γυναικών

Το Ευρωπαϊκό πρωτάθλημα καλαθοσφαίρισης νέων γυναικών (ή Πανευρωπαϊκό πρωτάθλημα Μπάσκετ Νέων Γυναικών U20, αγγλικά: FIBA Europe Under-20 Championship for Women) είναι διοργάνωση της καλαθοσφαίρισης που εγκαινιάστηκε το 2000.
Ως το 2005 οι αγώνες διεξάγονταν κάθε δύο χρόνια, ενώ από το 2005 και μετά κάθε χρόνο.
Η σημερινή πρωταθλήτρια Ευρώπης (2014) είναι η Ισπανία.
Ιππάριον

Ονομασίες και ιστορία

Ο Γεμίνος ο Ρόδιος αναφέρει ότι το Ιππάριον επινοήθηκε από τον Ίππαρχο, ενώ μέχρι τότε το τμήμα αυτό του ουρανού ανήκε στον Δελφίνα. Η σημερινή του ονομασία σημαίνει αλογάκι ή πουλάρι. Ο Πτολεμαίος το καταλογογράφησε ως `Ιππου Προτομή, ενώ αργότερα έγινε ο Equus primus/prior, το «άλογο που προηγείται» του μεγάλου φτερωτού αλόγου των ουρανών, του Πηγάσου. Η πολύ μικρή έκταση του αστερισμού κυριάρχησε όμως τελικά στην επίσημη ονοματοδοσία, με άλλες παραλλαγές τις Equulus, Equiculus και Equus Minor. Η ιδέα του Πτολεμαίου περί του ατελούς της μορφής επαναλαμβάνεται στα ονόματα Equi Sectio, Equi Praesectio, Sectio Equina, Sectio Equi Minoris, Semi-perfectus, Praesegmen. Η «Αλμαγέστη» του 1551 τον δίνει ως Praecisio Equi («λεπτομέρεια ίππου»). Παρόμοια, ο Γεώργιος Χρυσοκόκκης στους πίνακές του τον ονομάζει Κεφαλή Ίππου, το Equi Caput κάποιων λατίνων συγγραφέων.
Οι Άραβες ακολουθώντας τον Πτολεμαίο απεκάλεσαν το Ιππάριο Al Kitah al Faras (= Τμήμα Αλόγου) και Al Faras al Thani, το Δεύτερο άλογο, εννοώντας είτε τις μικρότερες διαστάσεις, είτε τη μεταγενέστερη επινόησή του ως αστερισμού. Αλλά και Al Faras al Awwal (= το Πρώτο άλογο) το ονόμαζαν, αφού ανατέλλει πριν από τον Πήγασο. Το "Elmac Alcheras" του Ριτσιόλι είναι προφανώς βάρβαρη παραφθορά, ενώ το Hinnulus (νεαρό μουλάρι) του Λαλάντ είναι σαφώς καλύτερο. Για τους Ινδούς το Ιππάριον ήταν απλώς ένας ακόμα από τους Acvini (καβαλάρηδες).
Το ιππάριο μυθολογικώς ταυτίσθηκε με τον Κέλερη, τον αδελφό του Πηγάσου που δώρισε ο Ερμής στον Κάστορα, ή τον Κύλλαρο, που έδωσε η Ήρα στον Πολυδεύκη, ή τέλος με το άλογο που βγήκε μέσα από τη γη καθώς τη χτύπησε ο θεός Ποσειδώνας με την τρίαινά του όταν συναγωνίσθηκε με την Αθηνά.
Κεντρικό Αρχαιολογικό Συμβούλιο και Συμβούλιο Μουσείων

Το Κεντρικό Αρχαιολογικό Συμβούλιο και Συμβούλιο Μουσείων (ΚΑΣ) είναι θεσμός και παράλληλα το ανώτατο συμβουλευτικό όργανο για όλα τα θέματα που αφορούν  στην «προστασία των Αρχαιοτήτων και εν γένει της Πολιτιστικής Κληρονομιάς» στην Ελλάδα, που λειτουργεί βάσει του Ν.3028/2002. Τα μέλη που απαρτίζουν το ΚΑΣ «προέρχονται από τον χώρο της επιστήμης, της εκπαίδευσης, της τέχνης και της αρχαιολογικής έρευνας». Ο ρόλος του είναι η προστασία των αρχαιοτήτων, η αναστήλωση ΄μνημείων, η ανάδειξη και διαχείριση αρχαιολογικών θέσεων, η κατασκευή και διαχείριση των μουσείων, η εποπτεία των ανασκαφών των κατά τόπους Εφορειών Αρχαιοτήτων και των ξένων αρχαιολογικών σχολών και ινστιτούτων, όπως και ερευνητικών κέντρων που σχετίζονται με την αρχαιολογία
Ιωάννης Σφακιανάκης

Βιογραφικό

Ο Ιωάννης Σφακιανάκης γεννήθηκε στο Βραχάσι Μεραμβέλλου. Ήταν γιος του Κωνσταντίνου Σφακιανάκη, ο οποίος ήταν αρχηγός των έξι Ανατολικών Επαρχιών της Κρήτης. Σπούδασε ιατρική στο Πανεπιστήμιο της Αθήνας και έπειτα στο Πανεπιστήμιο της Βιέννης. Μετά την ολοκλήρωση των σπουδών του, εγκαταστάθηκε στο Ηράκλειο της Κρήτης όπου εξάσκησε το επάγγελμα του ιατρού. Διετέλεσε ιατρός του Χριστιανικού Νοσοκομείου Ηρακλείου και πρόεδρος του Φιλεκπαιδευτικού Συλλόγου Ηρακλείου, με πλούσια δράση.
Χρημάτισε βουλευτής σε πολλές και επανειλημμένες περιόδους και διακρίθηκε για τη ρητορική του ικανότητα. Συνεργάστηκε με την ελληνική εφημερίδα του Ηρακλείου μετά την επανάσταση του 1878. Πήρε μέρος στις επαναστάσεις του 1896 και 1897 και η δράση του έγινε γνωστή. Υπήρξε κύριος διαπραγματευτής της Σύμβασης της Χαλέπας (1878), πρόεδρος της Γενικής Συνέλευσης των Κρητών (1897-98), πρόεδρος του Εκτελεστικού (1898), και πρώτος πρόεδρος της Βουλής των Κρητών (1899). Υποστήριξε την Επανάσταση στο Θέρισο το 1905. Με ομιλία του στο Ηράκλειο στις 21/3/1905 έστρεψε την πλάστιγγα των πραγμάτων υπέρ του Ελευθερίου Βενιζέλου. «Υπάρχει κανείς από σας, υπάρχει κανείς Κρης, υπάρχει κανείς Έλλην, έχων τοιαύτην κατασκευήν νεύρων, ώστε να δύναται να μένη απαθής, όταν μανθάνη ότι στρατιώται ξένοι πρόκειται να κτυπήσουν αδελφούς, οι οποίοι άλλο δεν ζητούν πάρα εκείνο το οποίον όλοι ημείς χιλιάκις εζητήσαμεν; Προτείνω να εκφρασθή ανενδοιάστως το φρόνημα των παρόντων και να δηλωθή προς τας Δυνάμεις, ότι, εις την προκειμένην περίστασην, πάντες οι Κρήτες συντάσσονται, ψυχή και σώματι μετά των εν Θερίσω». Λόγω εκτράχυνσης των πολιτικών παθών, εγκατέλειψε την πολιτική και ανέλαβε διευθυντής της Τράπεζας Κρήτης στο Ηράκλειο.
Υπήρξε πατριώτης και μετριόφρων πολιτικός, χαρισματικός ρήτορας και εχθρός του πολιτικού φατριασμού.
Ήταν παντρεμένος με την κόρη του Μίνωα Καλοκαιρινού, Μαρία, με την οποία απέκτησε μία κόρη, την Έλλη, που πέθανε μικρή, και τον Κωνσταντίνο που διακρίθηκε ως μουσικός. 
Πέθανε στην Αθήνα στις 28 Νοεμβρίου 1924 και τιμήθηκε από τη Βουλή των Ελλήνων. 
Τιμήθηκε από την Κρητική Πολιτεία με τη διάκριση του Αγωνιστή Α’ Τάξεως.
Επαγωγή (φιλοσοφία)

Εγκυρότητα

Η τυπική λογική που διδάσκεται κυρίως είναι απαγωγική (παραγωγική) και όχι επαγωγική. Ορισμένοι φιλόσοφοι έχουν ισχυριστεί ότι σχημάτισαν συστήματα επαγωγικής λογικής, αλλά αποτελεί αντικείμενο αντιπαράθεσης το αν μία επαγωγική λογική θα ήταν ποτέ εφικτή. Σε αντίθεση με τον απαγωγικό λογισμό, ο επαγωγικός λογισμός δεν μας οδηγεί απαραιτήτως σε συμπεράσματα τα οποία είναι εξίσου βέβαια όσο και οι προκείμενες προτάσεις. Για παράδειγμα, το συμπέρασμα ότι όλοι οι κύκνοι είναι λευκοί είναι εσφαλμένο αλλά κάποτε θεωρούνταν ορθό - μέχρι που αποικίστηκε η Αυστραλία. Τα επαγωγικά επιχειρήματα ποτέ δεν είναι δεσμευτικά, αν και μπορεί να είναι πειστικά. Η επαγωγική λογική είναι παραγωγικά άκυρη. (Στην τυπική λογική, ένα επιχείρημα είναι έγκυρο εάν και μόνο εάν είναι αδύνατον για τις προτάσεις του επιχειρήματος να είναι αληθείς ενώ το συμπέρασμα να είναι ψευδές).
Στην επαγωγή υπάρχει μεγάλος αριθμός επιχειρημάτων που είναι δυνατόν να σχετίζονται με κάποιες προτάσεις. Οι επαγωγές είναι ανοιχτές - οι απαγωγές κλειστές.
Η κλασική φιλοσοφική ανάλυση του προβλήματος της επαγωγής, δηλαδή της αναζήτησης κάποιας δικαιολόγησης για τον επαγωγικό λογισμό, πραγματοποιήθηκε από τον Σκώτο Ντέιβιντ Χιουμ. Ο Χιουμ εξήρε το ότι η λογική της καθημερινότητάς μας βασίζεται σε επαναλαμβανόμενα εμπειρικά μορφώματα, αντί για παραγωγικώς έγκυρα επιχειρήματα. Επί παραδείγματι, πιστεύουμε ότι το ψωμί μας θρέφει επειδή έχει ξανασυμβεί στο παρελθόν, αλλά υπάρχει τουλάχιστον το θεωρητικό ενδεχόμενο το ψωμί να μας δηλητηριάσει κάποτε στο μέλλον.
Ο Χιουμ υποστήριξε ότι κάποιος, ο οποίος στηρίζεται αποκλειστικά σε παραγωγικές δικαιολογήσεις θα πέθαινε της πείνας. Αντί για τον μη προσοδοφόρο φιλοσοφικό σκεπτικισμό για τα πάντα, τάχθηκε υπέρ του πρακτικού σκεπτικισμού που βασίζεται στην κοινή λογική, ο οποίος αποδέχεται το αναπόφευκτο της επαγωγής.
Οι εξελίξεις του 20ου αιώνα πλαισίωσαν το πρόβλημα της επαγωγής με διαφορετικό τρόπο. Αντί να τίθεται ζήτημα επιλογής σε σχέση με τις μελλοντικές προβλέψεις, μπορεί να εκληφθεί ως ζήτημα του τι ιδέες εντάσσονται στις εκάστοτε παρατηρήσεις ή τι γραφήματα εντάσσονται σε ένα σύνολο δεδομένων σημείων.
Αν και η επαγωγή συχνά προσεγγίζεται ως μέθοδος πρόβλεψης του μέλλοντος από το παρελθόν, στην ευρύτερη έννοιά της περιλαμβάνει τον σχηματισμό συμπερασμάτων σχετικά με τα μη παρατηρημένα με βάση τα όσα έχουν ήδη παρατηρηθεί. Οποιοδήποτε συμπέρασμα για το παρελθόν με βάση σύγχρονα δεδομένα (π.χ. Αρχαιολογία) αποτελεί επαγωγή. Η επαγωγή μπορεί να εφαρμοστεί όχι μόνον χρονικά αλλά και τοπικά. Για παράδειγμα, τα συμπεράσματα που αντλούμε για το υπόλοιπο σύμπαν προέρχονται από παρατηρήσεις στον δικό μας γαλαξία και η οργάνωση της εθνικής οικονομικής πολιτικής βασίζεται στις τοπικές οικονομικές αποδόσεις.
Δήμος Ιωαννιτών

Δημοτικές Ενότητες

Ακολουθούν οι Δημοτικές Ενότητες (Δ.Ε.) οι οποίες απαρτίζουν το νέο δήμο και οι επιμέρους πληθυσμοί των οικισμών, σύμφωνα με την Απογραφή του 2011:
Βεντσέσλαος Β΄ της Οπάβα

Βιογραφία

Ήταν ο πρωτότοκος γιος τού Πρέμυσλ Α΄ δούκα της Οπάβα και της πρώτης συζύγου του Άννας τού Λουτς.
Το 1433 απεβίωσε ο πατέρας του και ο Βεντσέσλαος Β΄ ανέλαβε την κηδεμονία των μικρότερων αδελφών του Γουλιέλμου, Ερνέστου (από τον δεύτερο γάμο τού πατέρα του) και Πρέμυσλ Β΄ (από τον τρίτο γάμο). Ο αμφιθαλής αδελφός του Νικόλαος Δ΄ αυτοαπεκαλείτο κύριος τού Ζλάτε Χόρυ. Αν και ο πατέρας τους είχε με τη διαθήκη του ζητήσει να κυβερνήσουν από κοινού, το 1435 διαίρεσαν την κτήση: ο Βεντσέσλαος Β΄ έλαβε το Γκλουμπτσύτσε και το 1/3 της Οπάβα, ο Γουλιέλμος και ο Ερνέστος έλαβαν από 1/3 της Οπάβα και ο Πρέμυσλ Β΄ θα ακολουθούσε εκκλησιαστική σταδιοδρομία. Το 1437 απεβίωσε ο Νικόλαος Δ΄ και το Ζλάτε Χόρυ περιήλθε στον Βεντσέσλαο Β΄.
Your Face Sounds Familiar (Ελλάδα)

Κύκλοι

Ο πρώτος κύκλος προβλήθηκε από τις 14 Απριλίου του 2013 και ολοκληρώθηκε στις 24 Ιουνίου του ίδιου έτους με 10 επεισόδια. Παρουσιάστρια ήταν η Μαρία Μπεκατώρου και κριτές ήταν οι: Μπέσυ Μάλφα, Αλέξανδρος Ρήγας, Κατερίνα Γκαγκάκη και Γεράσιμος Γεννατάς, ενώ γκεστ κριτής ήταν η Δάφνη Μπόκοτα στο 5ο live επεισόδιο. Διαγωνιζόμενοι ήταν οι:Θανάσης Αλευράς, Κρατερός Κατσούλης, Κρυσταλλία, Μαντώ, Κώστας Μαρτάκης, Νίκος Γκάνος, Θωμαή Απέργη, Άντα Λιβιτσάνου, Σύλβια Δεληκούρα και Κωνσταντίνος Καζάκος. Νικητής ήταν ο Αλευράς.
Ο δεύτερος κύκλος προβλήθηκε από τις 9 Μαρτίου του 2014 και ολοκληρώθηκε στις 15 Ιουνίου του ίδιου έτους με 13 επεισόδια. Παρουσιάστρια ήταν η Μαρία Μπεκατώρου και κριτές οι: Μπέσυ Μάλφα, Αλέξανδρος Ρήγας, Κατερίνα Γκαγκάκη και Τάκης Ζαχαράτος. Διαγωνιζόμενοι ήταν οι: Γιάννης Σαββιδάκης, Κώστας Δόξας, Λευτέρης Ελευθερίου, Παντελής Καναράκης, Ελευθερία Ελευθερίου, Σοφία Βόσσου, Άρης Πλασκασοβίτης, Μπέττυ Μαγγίρα, Σοφία Κουρτίδου και Βανέσα Αδαμοπούλου. Νικητής ήταν ο Σαββιδάκης.
Ο τρίτος κύκλος προβλήθηκε από τις 3 Απριλίου του 2016 και ολοκληρώθηκε στις 26 Ιουνίου του ίδιου έτους με 12 επεισόδια. Παρουσιάστρια ήταν η Μαρία Μπεκατώρου και κριτές οι: Πέτρος Φιλιππίδης, Σταμάτης Φασούλης, Κατερίνα Παπουτσάκη και Νίκος Μουτσινάς. Διαγωνιζόμενοι ήταν οι: Γιάννης Κρητικός, Αποστολία Ζώη, Δήμος Μπέκε, Ματθίλδη Μαγγίρα, Βαλάντης, Σταμάτης Γαρδέλης, Josephine, Όθων Μεταξάς, Ελένη Καρακάση και Βαλέρια Κουρούπη. Νικητής ήταν ο Κρητικός.
Ο τέταρτος κύκλος προβλήθηκε στις 23 Απριλίου του 2017 και ολοκληρώθηκε στις 13 Ιουλίου του ίδιο έτους με 12 επεισόδια. Παρουσιάστρια ήταν η Μαρία Μπεκατώρου και κριτές οι: Σταμάτης Φασούλης, Φώτης Σεργουλόπουλος, Έλλη Κοκκίνου και Νίκος Μουτσινάς. Διαγωνιζόμενοι ήταν οι: Γιάννης Χατζηγεωργίου, Ησαΐας Ματιάμπα, Άρης Μακρής, Παρθένα Χοροζίδου, Δημήτρης Μακαλιάς, Αντώνης Δόμινος, Κόνι Μεταξά, Ιρένε Τροστ, Γιάννης Χατζόπουλος και Σαμπρίνα. Νικητής ήταν ο Χατζηγεωργίου.
Ο πέμπτος κύκλος προβλήθηκε από τις 27 Ιανουαρίου του 2019 και ολοκληρώθηκε στις 5 Μαΐου του ίδιου έτους με 14 επεισόδια. Παρουσιάστρια ήταν η Μαρία Μπεκατώρου και κριτές οι: Αλέξης Γεωργούλης, Γιώργος Μαζωνάκης, Μιμή Ντενίση και Δημήτρης Σταρόβας. Διαγωνιζόμενοι ήταν οι: Ίαν Στρατής, Κατερίνα Στικούδη, Αργύρης Αγγέλου, Μελίνα Μακρή, Ευθύμης Ζησάκης, Εύα Τσάχρα. Βαγγέλης Παναγώπουλος, Ελένη Φιλίνη, Πασχάλης Τσαρούχας και Χρύσπα. Νικητής ήταν ο Στρατής.
Επιχείρηση Χρυσός

Η επιχείρηση

Άρχισε σαν συμμαχική επιχείρηση των αμερικανικών και των βρετανικών μυστικών υπηρεσιών. Οι κατάσκοποι της Δύσης έσκαψαν ένα τούνελ 548 μέτρων κάτω από το τείχος για να φτάσουν υπόγεια στον Σοβιετικό τομέα στο Βερολίνο και να παγιδεύσουν τις συνομιλίες των Ανατολικών. 3.000 τόνοι χώμα βγήκαν κρυφά για να δημιουργηθεί το πιο γνωστό τούνελ κατασκοπείας. Οι υπηρεσίες της Δυτικής Γερμανίας δεν ανακοίνωσαν τίποτα για την επιχείρηση χρυσός για να μην υπάρξουν διαρροές. Η διαρροή όμως προήλθε από την ίδια τη βρετανική κατασκοπεία. Ο Τζωρτζ Μπλέικ, ένα από τα υψηλόβαθμα στελέχη των βρετανικών μυστικών υπηρεσιών ήταν ταυτόχρονα πράκτορας της KGB. Eνημέρωσε τους Σοβιετικούς για το τούνελ. Ανατολικογερμανοί και Σοβιετικοί, αντί να προχωρήσουν στην αποκάλυψή του, το χρησιμοποίησαν για να δίνουν λάθος πληροφορίες. Όταν δεν το χρειάζονταν πλέον, το αποκάλυψαν, χρεώνοντας στους Δυτικούς την επιχείρηση. Ύστερα από χρόνια ο Μπλέικ συνελήφθη και φυλακίστηκε. Θεωρήθηκε υπεύθυνος για το θάνατο 42 δυτικών πρακτόρων και για την αποκάλυψη στους Σοβιετικούς. Κατάφερε όμως να δραπετεύσει και να διαφύγει στη Μόσχα.
Acer Iconia Tab A100

Εξωτερικά χαρακτηριστικά

Οι διαστάσεις του Acer Iconia Tab A100 είναι 195×117×13,1 χιλ  (7,68×4,61×0,52 ίντσες) ενώ κυκλοφορεί με οθόνη  LCD capacitive , 16 εκατομ. χρώματα 600×1024εικονοστοιχεία στις 7,0 ίντσες (~170 ppi).Τέλος το βάρος του φτάνει τα 450 γρ. (0,99 lb).

Τεχνικά χαρακτηριστικά

Το Acer Iconia Tab A100 εφοδιάζεται με λειτουργικό σύστημα  Android, v3.0, v3.2, με προγραμματισμένη αναβάθμιση σε v4.0 (Ice Cream Sandwich) και εσωτερική μνήμη  8 ή 16  GB με δυνατότητα επέκτασης με κάρτα  microSD, μέχρι 32 GB.
H Acer επέλεξε για το συγκεκριμένο μοντέλο το Chipset   Nvidia Tegra 2 T20  με τον διπύρηνο επεξεργαστή  1 GHz Cortex-A9  και την  ULP GeForce  κάρτα γραφικών με το σετ να ολοκληρώνεται με  1 GB RAM.Όλα τα παραπάνω λειτουργούν με την ισχύ της  μη αποσπώμενης μπαταρίας λιθίου-Πολυμερών(Li-Po) 1530 mAh  .
No Substance

Εξώφυλλο

Η γυναίκα στο εξώφυλλο είναι η Kristen Johnston, γνωστή για το ρόλο της ως Sally Solomon στην σειρά "3rd Rock from the Sun" για τον οποίο κέρδισε 2 Emmy.
Κώστας Κλειδουχάκης

Καριέρα

Ο Κλειδουχάκης αγωνιζόταν ως τερματοφύλακας στον Αθλητικό και Ποδοσφαιρικό Σύλλογο Πειραιώς. Μετά τη διάσπαση του συλλόγου, ακολούθησε τους Ανδριανοπουλαίους στην ίδρυση του Ολυμπιακού και υπήρξε ο πρώτος τερματοφύλακας στην ιστορία του συλλόγου. Αγωνίστηκε με τα χρώματα της ομάδας από το 1925 μέχρι το 1930. Αντικαταστάτης του κάτω από τα ερυθρόλευκα γκολπόστ ήταν ο Αχιλλέας Γραμματικόπουλος.

Στην Εθνική ομάδα

Ο Κώστας Κλειδουχάκης υπήρξε μέλος της πρώτης Εθνικής Ελλάδος μετά την ίδρυση της ΕΠΟ (1926).
Μεσιέ 91

Ιστορικό

Ο Μεσιέ 91 ανακαλύφθηκε στις 18 Μαρτίου 1781 από τον Σαρλ Μεσιέ, μαζί με άλλα 7 μέλη του καταλόγου του στην ίδια περιοχή του ουρανού και το σφαιρωτό σμήνος Μεσιέ 92.
Ζωικό δέρμα

Μέθοδοι δέψης

Οι κύριες μέθοδοι δέψης χρησιμοποιούσαν καπνό, δεψικές ύλες από τους κορμούς ή τα φύλλα των δένδρων, έλαια ζώων και ψάρια και μερικά άλατα. Το κυριότερο από τα τελευταία ήταν η στύψη (με μορφή θειικού αργιλίου). Αυτό έχει πλέον αντικατασταθεί κατά μεγάλος μέρος από άλατα χρωμίου, τα οποία δίνουν μία πράσινη-μπλε απόχρωση στα δέρματα. Άλλα υλικά που χρησιμοποιούνται σήμερα είναι η φορμαλδεΰδη και μια ποικιλία συνθετικών χημικών ειδικά παρασκευασμένα για δέψη, που ονομάζονται «συνθετικές ταννίνες».

Χρήσεις του δέρματος

Καθώς ο άνθρωπος βρήκε στη δέψη μια καλή μέθοδο για να μετατρέπει τα τομάρια σε κάτι χρήσιμο, βρήκε αμέσως πολλές χρήσεις για το δέρμα. Το δέρμα χρησιμοποιήθηκε για την κατασκευή παπουτσιών και κάθε δυνατού αντικειμένου για ένδυση, τσαντών, κουβάδων και διαφόρων δοχείων, όπλων, εργαλείων όπως: μαστιγίων, ιπποσκευών, σχοινιών, κεφαλών για σφυριά, οδοντωτών τροχών, αρθρώσεων, φυσερών, σκηνών ταπέτων, ταπετσαριών, περγαμηνών κλπ..
Οι χρήσεις αυτές απαιτούν πολλές διαφορετικές ιδιότητες στο δέρμα. Οι ιδιότητες αυτές επιτυγχάνονται με την κατάλληλη εκλογή της πρώτης ύλης, δηλαδή του ακατέργαστου δέρματος και με διάφορες παραλλαγές στις διαδικασίες της επεξεργασίας.
Η ιδιότητα του δέρματος να μπορεί να «αναπνέει» μέσα από τις ίνες του είναι αυτή που το έχει κάνει να είναι μέχρι σήμερα ένα φυσικό προϊόν αναντικατάστατο από διάφορα άλλα τεχνητά. Έχει επίσης την ιδιότητα να μπορεί να συγκρατεί την αφίδρωση στις ίνες του ακόμα και εάν έχει επικαλυφτεί με διάφορες ουρεθάνες, ακρυλικά, φιλμ κλπ..
Μίμης Παπαϊωάννου

Σε συλλογικό επίπεδο

Ο Μίμης Παπαϊωάννου  ξεκίνησε την καριέρα του στην ομάδα της γενέτειράς του, τη Νέα Γενεά Νικομήδειας. Το 1962 πήρε μεταγραφή στην ΑΕΚ έναντι 140.000 δραχμών.
Με την ΑΕΚ αγωνίστηκε επί 17 συνεχείς περιόδους και μαζί της γνώρισε μεγάλες διακρίσεις. Κατέκτησε πέντε πρωταθλήματα Α΄ Εθνικής (1963, 1968, 1971, 1978, 1979) και τρία κύπελλα Ελλάδας (1964, 1966, 1978). Επίσης, αναδείχθηκε δύο φορές πρώτος σκόρερ (1964, 1966) και ήταν βασικός συντελεστής σε δύο εντυπωσιακές πορείες της ομάδας στα ευρωπαϊκά κύπελλα, το 1968-69 στο κύπελλο Πρωταθλητριών και το 1976-77 στο κύπελλο ΟΥΕΦΑ.
Το 1979 σταμάτησε να αγωνίζεται στην Ελλάδα έπειτα από 480 αγώνες πρωταθλήματος. Πέτυχε 233 γκολ, ρεκόρ για την εποχή που κατέρριψε ο συμπαίκτης του Θωμάς Μαύρος 11 χρόνια αργότερα. Μέχρι σήμερα κατέχει την έκτη θέση σε συμμετοχές και την τρίτη θέση στους σκόρερ στην Α΄ Εθνική. Είναι δε στην πρώτη θέση στους σκόρερ με την ίδια ομάδα.
Τη χρονιά εκείνη μετέβη στις ΗΠΑ, όπου αγωνίστηκε για μια περίοδο στον Παγκύπριο Νέας Υόρκης ως παίκτης - προπονητής και κατάφερε να κατακτήσει το νταμπλ στο τοπικό πρωτάθλημα και κύπελλο. Αν και πλησίαζε τα 40 προσέλκυσε το ενδιαφέρον της κορυφαίας επαγγελματικής λίγκας των ΗΠΑ, της NASL, αλλά πλέον είχε αποφασίσει να σταματήσει.

Στις εθνικές ομάδες

Στην εθνική Ελλάδας αγωνίστηκε από το 1963 έως το 1978, σημειώνοντας ρεκόρ συμμετοχών (61) και τερμάτων (21) για την εποχή εκείνη. Σήμερα, κατέχει την 5η θέση στον πίνακα των σκόρερ όλων των εποχών με την εθνική ομάδα.

Προπονητική καριέρα

Μετά το τέλος της αγωνιστικής του καριέρας επεδίωξε να εργαστεί ως προπονητής σε μερικές ομάδες, όπως στην Κέρκυρα, χωρίς ιδιαίτερη επιτυχία. Υπήρξε συνεργάτης του Αλκέτα Παναγούλια στον πάγκο της Εθνικής Ελλάδας στο Μουντιάλ 1994 στις ΗΠΑ.

Γενικά

Εργάστηκε μερικά χρόνια ως επαγγελματίας λαϊκός τραγουδιστής. Μάλιστα έχει τραγουδήσει και τον ύμνο της ΑΕΚ.
Πριν από μερικά χρόνια αναδείχθηκε ως ο μεγαλύτερος Έλληνας ποδοσφαιριστής του 20ού αιώνα από τη διεθνή στατιστική υπηρεσία της FIFA.
Γεώργιος Τσακίρογλου

Ο Γεώργιος Τσακίρογλου υπήρξε Έλληνας ιατρός και συλλέκτης τέχνης.

Βιογραφία

Πατρίδα του ήταν η Σμύρνη, όπου γεννήθηκε και πήγε σχολείο. Σπούδασε ιατρική στο Πανεπιστήμιο της Αθήνας και από εκεί πήγε στην Γαλλία, όπου συνέχισε τις σπουδές του στο Πανεπιστήμιο της Λυών και αναγορεύτηκε διδάκτωρ το 1922. Ξανά επέστρεψε στην Αθήνα και διορίστηκε στο Μαιευτήριο Μαρίκας Ηλιάδη. Έκανε σημαντική συλλογή έργων Βυζαντινής αγιογραφίας και Νεοελληνικής ζωγραφικής, την οποία δώρισε στην εστία της Νέας Σμύρνης. Προς τιμή του ονομάστηκε η «οδός Τσακίρογλου Γ.» στην Νέα Σμύρνη.
Οτράντο

Ιστορία

Η πόλη ιδρύθηκε από Κρήτες άποικους στην Ελληνική αρχαιότητα με το όνομα Υδρούς (λατινικά: Hydruntum‎, εξελληνισμένα Όδροντον). Το όνομά της προέρχεται από τον ποταμό Υδρία (Idro) στις εκβολές του οποίου κτίστηκε. Αργότερα οι Ρωμαίοι την μετονόμασαν σε Hydruntum, όταν το 49 π.Χ. κατακτήθηκε από τον Καίσαρα. 
Το Οτράντο ήταν η πρώτη πόλη στην Ιταλία που κατακτήθηκε από τους Οθωμανούς με αρχηγό τον Γκεντίκ Αχμέτ Πασά το 1480 ύστερα από πολιορκία δύο εβδομάδων. Μετά την εισβολή εγκατέστησαν εκεί στρατιωτική βάση, αφού προηγουμένως είχαν επιδοθεί σε λεηλασίες και σφαγές, θανατώνοντας με φρικτό τρόπο μεγάλο μέρος του πληθυσμού που δεν δέχτηκε να αλλαξοπιστίσει. Λείψανα των μαρτύρων εκείνων σώζονται στον Καθεδρικό Ναό του Οτράντο και στην εκκλησία Σάντα Κατερίνα α Φορμιέλλο της Νάπολης.

Πορθμός του Οτράντο

Είναι ο πορθμός μεταξύ του ανατολικού άκρου του κόλπου του Τάραντα και της Αλβανίας και ενώνει την Αδριατική θάλασσα με το Ιόνιο πέλαγος. Το μικρότερο πλάτος του φτάνει τα 70 χλμ. και το μεγαλύτερο βάθος του τα 1.100 μ.
Στις 24 Δεκεμβρίου 1940, το υποβρύχιο Παπανικολής επιτέθηκε εναντίον ιταλικής νηοπομπής που έπλεε στα στενά και κατόρθωσε να βυθίσει τρία ιταλικά οπλιταγωγά, συνολικού βάρους 25.000 τόνων, που μετέφεραν όπλα, πολεμοφόδια και εν γένει πολεμικό υλικό στα παράλια της Αλβανίας, για να ενισχύσουν τις ιταλικές μονάδες που πολεμούσαν τους Έλληνες.
Αλαγκόν (ποταμός)

Παραπόταμοι

Ο Αλαγκόν έχει τους δικούς του παραποτάμους: Φράνθια, Σανγκουσίν, Κουέρπο δε Όμπρε, Λα Πάλλα, Ρίο δε λος Άνχελες, Αμπρόθ, Χέρτε και Άραγο.